|  |  |
| --- | --- |
| **IZVJEŠĆE O SAVJETOVANJU S JAVNOŠĆU**  **U POSTUPKU DONOŠENJA ODLUKE O PROGLAŠENJU „JAPLENŠKOG VRHA“ ZAŠTIĆENIM PODRUČJEM U KATEGORIJI PARK-ŠUMA**  **Nositelj izrade izvješća: Primorsko-goranska županija, UO za prostorno uređenje, graditeljstvo i zaštitu okoliša, Riva 10, Rijeka**  **Rijeka, 19. ožujka 2020.** | |
| **Naziv akta za koji je provedeno savjetovanje s javnošću** | Prijedlog Odluke o proglašenju „Japlenškog vrha“ zaštićenim područjem u kategoriji park-šuma |
| **Naziv tijela nadležnog za izradu nacrta akta/dokumenta i provedbu savjetovanja** | Primorsko-goranska županija, Upravni odjel za prostorno uređenje, graditeljstvo i zaštitu okoliša, Riva 10, Rijeka |
| **Razlozi za donošenje akta i ciljevi koji se njime žele postići uz sažetak ključnih pitanja** | Proglašavanje zaštićenih područja uređeno je Zakonom o zaštiti prirode („Narodne novine“ br. 80/13, 15/18, 14/19 i 127/19). Člankom 123. stavkom 4. toga Zakona propisano je da park-šumu, uz prethodnu suglasnost Ministarstva zaštite okoliša i energetike i Ministarstva poljoprivrede, proglašava predstavničko tijelo nadležne jedinice područne (regionalne) samouprave.  Područje šume Japlenški vrh zaštićeno je 1953. godine temeljem Rješenja Državnog sekretarijata za poslove narodne imovine br. 26-919-186, dok se Rješenjem Zavoda za zaštitu prirode br. 137/1-1961 od 21. rujna 1961. utvrđuje da šuma Japlenški vrh ima svojstvo zaštićenog objekta prirode kao park-šuma te se određuje upis u registar zaštićenih objekata prirode. Park-šuma Japlenški vrh upisana je u Upisnik zaštićenih područja pod brojem 31 s ukupnom površinom od 179,86 hektara.  Protekom vremena od proglašenja na dalje mijenjali su se stanje prirode, kao i okolnosti unutar zaštićenog područja, pa je tako širenjem urbane zone Grada Delnica unutar granica park-šume unazad nekoliko desetljeća izgrađen nemali broj stambenih objekata. Također, jedan dio park-šume se nalazi u nadležnosti Ministarstva obrane Republike Hrvatske (Vojarna i okolno zemljište). Sve navedeno, uz ostale čimbenike, u velikoj mjeri narušava svojstva koja krase zaštićeno područje park-šume, te uz to i onemogućava upravljanje zaštićenim područjem kako to nalaže Zakon o zaštiti prirode.  S obzirom na navedeno, Primorsko-goranska županija je 2017. godine Ministarstvu zaštite okoliša i energetike uputila dopis u kojem je iskazana potreba za promjenom obuhvata zaštićenog područja, te je nedugo nakon toga zajedničkim angažmanom dionika (Primorsko-goranske županije, Javne ustanove „Priroda“, društva Hrvatske šume d.o.o. Uprava šuma Delnice, Grada Delnice i Hrvatske agencije za okoliš i prirodu) usuglašen i prijedlog novih granica park-šume, sve u cilju efikasnijeg upravljanja zaštićenim područjem.  Izmjenom granica, tj. smanjenjem prostornog obuhvata, park-šumi bi pripadalo područje površine 77,50 ha koje se stvarno koristi u skladu s kategorijom zaštite, što bi posljedično omogućilo Javnoj ustanovi „Priroda“ kvalitetnije upravljanje provođenjem aktivnosti i mjera zaštite, kao što bi ujedno i olakšalo nadzor predmetnog područja.  Prema prijedlogu izmjene granica, za razliku od dosadašnjeg stanja gdje su pojedinačne čestice unutar park-šume bile u vlasništvu Republike Hrvatske, Grada Delnica, privatnih posjednika i ostalih subjekata, cijelo područje bi se sastojalo od tri katastarske čestice koje su u čistom vlasništvu Republike Hrvatske, što bi također uvelike olakšalo upravljanje park-šumom. |
| **Objava dokumenata za savjetovanje** | 1) Internetska stranica Primorsko-goranske županije <https://www.pgz.hr/Dokumenti/Savjetovanja_s_javnoscu>  2) Dokument u tekstualnom obliku izložen u Upravnom odjelu za prostorno uređenje, graditeljstvo i zaštitu okoliša, Riva 10, Rijeka, I. kat, soba 127. |
| **Razdoblje provedbe savjetovanja** | Savjetovanje je provedeno u razdoblju od 10. veljače do 10. ožujka 2020. |
| **Pregled osnovnih pokazatelja uključenosti savjetovanja s javnošću** | Za vrijeme trajanja savjetovanja s javnošću nije zaprimljena niti jedna primjedba, mišljenje i prijedlog. |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | - |
| **Ostali oblici savjetovanja s javnošću** | Ostalih oblika savjetovanja s javnošću nije bilo. |
| **Troškovi provedenog savjetovanja** | Provedba javnog savjetovanja nije iziskivala dodatne financijske troškove. |